Γνωμοδότηση της Οικονομικής και Κοινωνικής Επιτροπής για την «Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή σχετικά με ένα παράδειγμα πολιτικής για την ανταγωνιστικότητα της ευρωπαϊκής χημικής βιομηχανίας»

(97/C 56/02)

Στις 6 Μαΐου 1996, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω ανακοίνωση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 2 Οκτωβρίου 1996 με βάση εισηγητική έκθεση του κ. Gafo Fernandez.

Κατά την 339η σύνοδο ολομέλειας της 30ής και 31ης συνεδρίασης (συνεδρίαση της 31ης Οκτωβρίου 1996), η Οικονομική και Κοινωνική Επιτροπή υιοθέτησε με 42 ψήφους υπέρ και μία αποχή την ακόλουθη γνωμοδότηση.

1. Εισαγωγή

1.1. Σύμφωνα με το έγγραφο της Επιτροπής, οι μεγάλες προκλήσεις τις οποίες πρέπει να αντιμετωπίσει η ευρωπαϊκή χημική βιομηχανία είναι:

- Οι επιπτώσεις στην υγεία και το περιβάλλον από την παρασκευή και τη χρήση των προϊόντων αυτών.

- Ο παγκόσμιος χαρακτήρας των αντίστοιχων αγορών του κλάδου.

- Η εξάρτηση από εισαγόμενες πρώτες ύλες και ενεργειακούς πόρους.

- Ο υψηλός βαθμός έντασης κεφαλαίου και η εξάρτηση του τομέα από την Έρευνα και Τεχνολογική Ανάπτυξη (Ε& ΤΑ).

1.2. Εκτός από τις προκλήσεις που σημειώνει η Επιτροπή, η ΟΚΕ επιθυμεί, με τη γνωμοδότηση αυτή, να επισημάνει ορισμένα χαρακτηριστικά του βιομηχανικού αυτού τομέα (), όπως:

- Το γεγονός ότι αποτελεί σημαντικότατη πηγή απασχόλησης εντός της Ευρωπαϊκής Ένωσης (1,60 εκατομμύρια εργαζόμενοι το 1994), με αξιοσημείωτη παρουσία των ΜΜΕ (το 92 % των 32 700 υφιστάμενων επιχειρήσεων είναι ΜΜΕ, μολονότι αυτές αντιπροσωπεύουν το 18 % της συνολικής απασχόλησης και το 21 % του κύκλου εργασιών του τομέα στο σύνολό του).

- Τη συνύπαρξη πολλών σαφώς διακεκριμένων τομέων στο πλαίσιο του τομέα αυτού (). Το γεγονός αυτό δυσχεραίνει τη χάραξη ενιαίας στρατηγικής για όλους αυτούς τους τομείς.

- Συναφής συλλογισμός μπορεί να γίνει και για τις μεγάλες επιχειρήσεις και τις ΜΜΕ. Είναι δύσκολο να χαραχθεί ενιαία στρατηγική, μολονότι όλες αυτές οι επιχειρήσεις αναπτύσσουν δραστηριότητα στον ίδιο τομέα και υπάρχει μεγάλη αλληλεξάρτηση μεταξύ τους.

- Το υψηλό μέσο επίπεδο κατάρτισης των εργαζομένων στη βιομηχανία αυτή που τους παρέχει τα ειδικά προσόντα για να λάβουν ενεργό μέρος στη διαδικασία για την επίτευξη του στόχου της ανταγωνιστικότητας.

- Τον έντονα κυκλικό χαρακτήρα της δραστηριότητας (ιδίως για τη χημική βιομηχανία κατά τα ανάντη) με εναλλαγή θετικών, ανάλογα με τον υποτομέα, και ανεπαρκών, αν όχι αρνητικών, αποτελεσμάτων με ορισμένη περιοδικότητα.

- Ένα βαθμό εξάρτησης από το εξωτερικό στον τομέα των αδειών και των διπλωμάτων ευρεσιτεχνίας (η Ευρωπαϊκή Ένωση αντιπροσωπεύει μόνον το 36 % επί του συνόλου παγκοσμίως, όπως περίπου συμβαίνει με το σύνολο των βιομηχανικών τεχνολογιών).

- Πολύ μεγάλο εμπορικό άνοιγμα έναντι της εισαγωγής χημικών προϊόντων από ένα πολύ μεγάλο μέρος του κόσμου. Δυστυχώς, το άνοιγμα αυτό δεν βρίσκει την ίδια ανταπόκριση όσον αφορά τις κοινοτικές εξαγωγές σε ορισμένες περιπτώσεις (ιδίως στις νεοεμφανιζόμενες αγορές της Ασίας).

- Μία έντονη ευαισθησία της κοινής γνώμης όσον αφορά τις δραστηριότητες του τομέα, που οφείλεται στην ευρεία χρήση των προϊόντων του στην καθημερινή ζωή και που μπορεί να επηρεάζει πολλές αποφάσεις σχετικά με τις επενδύσεις και την εμπορία προϊόντων.

Λόγω των προαναφερθέντων παραγόντων, είναι αδύνατον να εξετασθούν στην Ανακοίνωση της Επιτροπής όλα τα ειδικά προβλήματα που αντιμετωπίζουν οι διάφοροι υποτομείς, όπως παραδείγματος χάρη ο τομέας των φαρμακευτικών προϊόντων και των τεχνητών ινών. Παρά το γεγονός αυτό, οι παρατηρήσεις που διατυπώνονται και τα μέτρα που προτείνονται μπορούν να εφαρμοσθούν στο σύνολο της χημικής βιομηχανίας.

1.3. Με βάση τις εκτιμήσεις αυτές, η Ευρωπαϊκή Επιτροπή κατήρτισε μία σειρά κατευθύνσεων δράσης στους ακόλουθους τομείς:

- Δράσεις για βελτίωση του κανονιστικού πλαισίου,

- Δράσεις για βελτίωση της πραγματικής ανταγωνιστικότητας,

- Δράσεις για ενίσχυση των άυλων επενδύσεων,

- Δράσεις για ανάπτυξη της βιομηχανικής συνεργασίας,

στις οποίες η ΟΚΕ επιθυμεί να επικεντρώσει τις συστάσεις της.

2. Γενικές παρατηρήσεις

2.1. Όσον αφορά τις δράσεις για βελτίωση του κανονιστικού πλαισίου, η ΟΚΕ φρονεί ότι:

2.1.1. Βάσει των συμπερασμάτων της Έκθεσης Molitor, των μετέπειτα δράσεων της Ευρωπαϊκής Επιτροπής και των συστάσεων του ΟΟΣΑ, προτείνεται ότι όλα τα σχέδια νέων κανονιστικών ρυθμίσεων στον τομέα θα πρέπει να ανταποκρίνονται σε μία απολύτως αιτιολογημένη ανάγκη και να βασίζονται σε ενδεδειγμένη ανάλυση κόστους-οφέλους των επιπτώσεών τους και ειδικότερα σε αξιολόγηση των πιθανών κινδύνων που εγκυμονούν για την υγεία ή το περιβάλλον καθώς και σε αξιόπιστα επιστημονικά δεδομένα, σύμφωνα με το άρθρο 130 Ρ της Συνθήκης. Επιπλέον, τα κράτη μέλη θα πρέπει να διασφαλίσουν τη συμβατότητα και τη συνοχή μεταξύ της εθνικής και της κοινοτικής νομοθεσίας.

2.1.2. Η κοινοτική νομοθεσία με αντικείμενο την υλοποίηση της εσωτερικής αγοράς και την προστασία της υγείας, της ασφάλειας και του περιβάλλοντος, ιδίως όσον αφορά την ταξινόμηση, την επισήμανση και τη χρήση χημικών προϊόντων, θα πρέπει να εφαρμόζεται πλήρως και αποτελεσματικά από τα κράτη μέλη. Οι ενδεχόμενες εθνικές εξαιρέσεις από την κοινοτική νομοθεσία με τις οποίες θεσπίζονται πιο αυστηροί κανόνες, θα πρέπει να κοινοποιούνται προηγουμένως στην Ευρωπαϊκή Επιτροπή και σε καμία περίπτωση δεν θα μπορούν να είναι μη συμβατές με την εσωτερική αγορά, όπως ορίζει το άρθρο 100Α της Συνθήκης.

2.1.3. Η ΟΚΕ ασπάζεται και επικροτεί τη θέση της Επιτροπής σύμφωνα με την οποία, όταν δεν είναι δυνατόν να επιτευχθεί μία Διεθνής Συμφωνία για να ρυθμιστεί η παρασκευή ή η χρήση μιας χημικής ουσίας, θα πρέπει να καταβάλλεται τουλάχιστον προσπάθεια ώστε όλοι οι νέοι κανόνες να εφαρμόζονται από όλα τα κράτη του ΟΟΣΑ.

2.1.4. Η ΟΚΕ, στα πλαίσια του ενδιαφέροντος που επιδεικνύει για τη διαφύλαξη του περιβάλλοντος με υψηλό επίπεδο προστασίας, αξιολογεί θετικά τη θέσπιση εθελούσιων προγραμμάτων ή συμφώνων από πλευράς της χημικής βιομηχανίας τα οποία συμπληρώνουν ή υπερβαίνουν τα κατώτατα επίπεδα που απαιτούνται με βάση τις υφιστάμενες ρυθμίσεις. Φρονεί ότι η ευρεία χρήση τους, εφόσον είναι συμβατά με τους κανόνες του ανταγωνισμού, μπορεί να αποτελέσει μία ρεαλιστική εναλλακτική λύση έναντι της αύξησης των κανονιστικών ρυθμίσεων στον τομέα και, ιδίως, έναντι της επιβολής νέων φορολογικών επιβαρύνσεων που θεωρητικά αποδίδονται σε περιβαλλοντικές αιτίες.

2.2. Όσον αφορά τις δράσεις για βελτίωση της πραγματικής ανταγωνιστικότητας, η ΟΚΕ φρονεί ότι:

2.2.1. Είναι ανάγκη κατά την εφαρμογή των κοινοτικών κανόνων για τον ανταγωνισμό, να λαμβάνεται υπόψη, όπως σαφώς έχει προτείνει η ΟΚΕ σε πρόσφατη γνωμοδότησή της (), η ανάγκη βελτίωσης της ανταγωνιστικότητας της οικονομίας της Κοινότητας. Προς το σκοπό αυτό θα πρέπει να λαμβάνονται καταλλήλως υπόψη τα ειδικά φαινόμενα που παρατηρούνται στη βιομηχανία αυτή, όπως η ανάγκη ίδρυσης ανταγωνιστικών βιομηχανικών συγκροτημάτων στο επίπεδο τόσο της βασικής βιομηχανίας όσο και της βιομηχανίας λεπτών χημικών και άλλων τομέων ανοιχτών στον παγκόσμιο ανταγωνισμό, για να αντιμετωπισθεί η διττή πρόκληση των τεράστιων επενδύσεων κεφαλαίων στην ανέγερση νέων εγκαταστάσεων και της κάλυψης των υψηλών δαπανών σε Ε& ΤΑ.

2.2.2. Για τούτο απαιτείται, κατά πρώτον, αποτελεσματική εφαρμογή του Κανονισμού για τις Συγκεντρώσεις, καθώς και μείωση των κατώτατων ορίων εφαρμογής της παρέμβασης της Επιτροπής. Κατά δεύτερον, θα μπορούσε υπάρξει συναφής προβληματισμός όσον αφορά το καθεστώς που εφαρμόζεται στις «συνεταιριστικές κοινές επιχειρήσεις» («cooperative joint ventures»).

2.2.3. Θα πρέπει να ιδρυθούν κοινοτικοί και εθνικοί μηχανισμοί που να δημιουργούν ευνοϊκό κλίμα ώστε να μπορούν να αντισταθμίζονται οι αρνητικές επιπτώσεις της κυκλικής τάσης της πετροχημικής βιομηχανίας. Για τούτο ενδέχεται να είναι σκόπιμες κάποιου είδους ενέργειες συνεργασίας των επιχειρήσεων, υπό την εποπτεία της Επιτροπής, ώστε να διασφαλισθεί η συμβατότητά τους με το άρθρο 85 της Συνθήκης.

2.2.4. Επίσης η ΟΚΕ, σύμφωνα και με τις προηγούμενες γνωμοδοτήσεις της επί του θέματος, τάσσεται υπέρ της πραγματικής εφαρμογής της εσωτερικής αγοράς στους τομείς του ηλεκτρισμού και του φυσικού αερίου, γεγονός που θα δώσει τη δυνατότητα αφενός να μειωθούν οι διαφορές που παρουσιάζονται σήμερα στις τιμές αυτών των ειδών ενέργειας για συναφείς βιομηχανίες-καταναλωτές σε διαφορετικά κράτη μέλη, και αφετέρου οι τιμές να προσεγγίσουν εκείνες που πληρώνουν άλλοι ανταγωνιστές στο πλαίσιο του ΟΟΣΑ.

2.2.5. Στην ίδια αυτή κατεύθυνση, η ΟΚΕ επικροτεί την ανάλυση και τις δηλώσεις της Επιτροπής βάσει των οποίων θα ζητηθεί από τις χώρες με ανερχόμενη οικονομία μείωση του υψηλού επιπέδου δασμολογικής προστασίας που εφαρμόζεται στα προϊόντα αυτά (έναντι του σχεδόν γενικευμένου αφοπλισμού στην Ευρωπαϊκή Ένωση) και άρση των μη δασμολογικών εμποδίων στις ανταλλαγές, όπως η απαίτηση δυσανάλογων αναλύσεων ή επισημάνσεων. Ιδιαίτερη σημασία έχουν οι στρεβλώσεις που προκαλούν τα διαφορετικά επίπεδα προστασίας του περιβάλλοντος, πράγμα που αποτελεί επίσης αντικείμενο γνωμοδότησης της ΟΚΕ για το Διεθνές Εμπόριο και το Περιβάλλον. Σε όλους αυτούς τους τομείς, η ΟΚΕ επιθυμεί να ζητήσει από την Επιτροπή να θέσει σε εφαρμογή, το συντομότερο δυνατόν, τις ενδεδειγμένες δράσεις προκειμένου να διασφαλισθεί ο δίκαιος εξωτερικός ανταγωνισμός των κοινοτικών επιχειρήσεων.

2.3. Όσον αφορά τις δράσεις για ενίσχυση των άυλων επενδύσεων, η ΟΚΕ φρονεί ότι:

2.3.1. Στα πλαίσια του νέου προσανατολισμού της κοινοτικής πολιτικής Ε& ΤΑ, με τον οποίο επιχειρείται ο αναπροσανατολισμός των οριζόντιων προγραμμάτων του ΙV Προγράμματος-Πλαίσιο από μία σειρά τομεακών Task Force, θα πρέπει να αξιολογηθεί το κατά πόσον επιβάλλεται να γίνει ειδική διερεύνηση των αναγκών στον τομέα αυτόν, δεδομένου ότι η εξέταση των δραστηριοτήτων τους σε ορισμένες Task Force (όπως το αεροπλάνο, το τραίνο του μέλλοντος ή οι ιώσεις) ανταποκρίνεται κατά τρόπο μερικό και ελλιπή στις ανάγκες τους όσον αφορά την Ε& ΤΑ, σε μία περίοδο κατά την οποία η Ευρωπαϊκή Ένωση θα πρέπει επειγόντως να καλύψει την καθυστέρηση που παρουσιάζει στον εν λόγω τομέα.

2.3.2. Η ΟΚΕ αναγνωρίζει την κομβική σημασία της βιοτεχνολογικής έρευνας ως παράγοντα ανταγωνιστικότητας και προόδου για τις δραστηριότητες των χημικών επιχειρήσεων όσον αφορά κυρίως μία ολόκληρη κλίμακα τεχνολογιών για τη γεωργία, το φαρμακευτικό τομέα και τα καταναλωτικά αγαθά. Η ΟΚΕ υιοθέτησε μία γνωμοδότηση με την οποία συνιστά την ταχεία υιοθέτηση της οδηγίας για την έννομη προστασία των βιοτεχνολογικών εφευρέσεων ().

2.3.2.1. Πράγματι, ειδικά λόγω της έλλειψης ενός σταθερού και ικανοποιητικού νομικού πλαισίου, οι ευρωπαίοι ερευνητές και βιομήχανοι υστερούν όλο και περισσότερο σε σχέση με τους κυριότερους ανταγωνιστές τους.

2.3.2.2. Έτσι, σύμφωνα με το Ευρωπαϊκό Γραφείο Διπλωμάτων Ευρεσιτεχνίας, οι ΗΠΑ κατέχουν το 65 % των διπλωμάτων ευρεσιτεχνίας που προέρχονται από τη βιοτεχνολογική έρευνα στο φαρμακευτικό τομέα, έναντι του 15 % μόνο της Ευρωπαϊκής Ένωσης.

2.3.2.3. Με την ίδια γνωμοδότηση, η ΟΚΕ συνιστά να πραγματοποιηθούν βελτιώσεις προκειμένου να καταστεί ακριβέστερο το κείμενο της οδηγίας, αφενός όσον αφορά το ζήτημα του νόμιμου δικαιώματος του πολίτη στην ενημέρωση, και αφετέρου όσον αφορά τις συνθήκες ενημέρωσης των βιομηχάνων, των γεωργών και των κτηνοτρόφων σχετικά με τις εφευρέσεις.

2.3.3. Η ανάγκη για την ύπαρξη παιδείας στον τομέα των θετικών επιστημών επισημάνθηκε προσφάτως από την ΟΚΕ στη γνωμοδότησή της για το Πράσινο Βιβλίο για την Καινοτομία (). Αυτή θα πρέπει να βασίζεται στην εκπαίδευση και τη συνεχή κατάρτιση, αλλά και στην πραγματική κοινωνική συνειδητοποίηση της σημασίας του φαινομένου. Ένα μέσον θα μπορούσαν να είναι οι κατάλληλες οργανώσεις όπως λαϊκά πανεπιστήμια και άλλα. Άλλο ενδεδειγμένο μέσον θα μπορούσε να είναι η ενίσχυση της επαγγελματικής κατάρτισης και των ερευνητικών υποδομών στο Πανεπιστήμιο, ιδίως μέσω της εντατικοποίησης των προγραμμάτων που αναπτύσσονται από κοινού με τη βιομηχανία, της δοκιμαστικής εφαρμογής σε ΜΜΕ πολλών από αυτές τις καινοτόμους εμπειρίες, καθώς και της διευκόλυνσης της πρόσβασης των ΜΜΕ στις τελευταίες εξελιγμένες μεθόδους για την αξιολόγηση και ταξινόμηση χημικών ουσιών που αναπτύσσονται από τη βιομηχανία.

2.4. Τέλος, όσον αφορά τις δράσεις για ανάπτυξη της βιομηχανικής συνεργασίας, η ΟΚΕ φρονεί ότι:

2.4.1. Αξίζει να υποστηριχθεί, βάσει της συλλογιστικής που εκτέθηκε στο σημείο 2.2.3, το Δίκτυο Ενημέρωσης του Χημικού Τομέα (ΔΕΧΤ). Αυτό θα πρέπει να χρησιμοποιείται επίσης για την ενίσχυση των δράσεων κοινού σχεδιασμού και ενίσχυσης των δραστηριοτήτων κοινής έρευνας.

2.4.2. Προκειμένου να διασφαλισθεί η επιβίωση και η ανταγωνιστικότητα των ΜΜΕ του τομέα, θα πρέπει να εξασφαλισθεί η πρόσβασή τους, υπό εμπορικούς όρους και προς εμπιστευτική χρήση, στα χημικά, φυσικά και τοξικολογικά δεδομένα καθώς και στα αποτελέσματα των εκτιμήσεων σχετικά με τις επιπτώσεις των χημικών προϊόντων, που διαθέτουν οι επιχειρήσεις που παρασκευάζουν τα προϊόντα αυτά. Επίσης, οι εν λόγω ΜΜΕ μπορούν να διαδραματίσουν ιδιαίτερα θετικό ρόλο ως προς τη μετάδοση στους προαναφερθέντες παρασκευαστές των απόψεων και των εμπειριών των τελικών καταναλωτών, τις ανάγκες των οποίων ικανοποιούν με τα προϊόντα και την εμπειρία τους.

2.4.3. Η ΟΚΕ τάσσεται υπέρ της άποψης ότι η εξωτερική συνεργασία πρέπει να διεξάγεται σε ατομική βάση από τις επιχειρήσεις. Εντούτοις, η Επιτροπή διαθέτει πολυάριθμα μέσα (Διμερείς Συμφωνίες Συνεργασίας, Προγράμματα Tacis, Phare και MEDA) για την προώθηση της συνεργασίας αυτής τόσο στο δημοσιονομικό επίπεδο όσο και μέσω της θέσπισης, στις χώρες αυτές, κανονιστικών πλαισίων τα οποία διευκολύνουν τις επενδύσεις και τη βιομηχανική συνεργασία με το χημικό τομέα των χωρών αυτών. Αυτό αποκτά ιδιαίτερα επείγοντα χαρακτήρα στην περίπτωση των ΧΚΑΕ, όπου το Λευκό Βιβλίο για την υιοθέτηση από τις χώρες αυτές του κεκτημένου της εσωτερικής αγοράς μπορεί να αποτελέσει ουσιαστικό βήμα για την αναδιάρθρωση και τον εκσυγχρονισμό της χημικής τους βιομηχανίας 7 για το λόγο αυτό, ο χημικός τομέας της Ευρωπαϊκής Ένωσης πρέπει να συμμετάσχει ενεργά στη διαδικασία αυτή.

2.5. Η ΟΚΕ επιθυμεί να τονίσει το ρόλο των εργαζομένων ως παράγοντα προαγωγής της ανταγωνιστικότητας της χημικής βιομηχανίας. Ο ρόλος αυτός δεν έχει επισημανθεί επαρκώς στην Ανακοίνωση της Επιτροπής.

2.6. Είναι επίσης σκόπιμο να αναπτυχθούν προγράμματα και ειδικές δράσεις ώστε να γίνει εντονότερη η βιομηχανική συνεργασία μεταξύ ΜΜΕ διαφόρων χωρών της Ευρωπαϊκής Ένωσης.

2.7. Τέλος, η ΟΚΕ φρονεί ότι στον τίτλο της Ανακοίνωσης θα πρέπει να αντικατασταθεί η ονομασία «Παράδειγμα πολιτικής για την ανταγωνιστικότητα» από την ονομασία «Πρότυπο ανταγωνιστικότητας», προκειμένου να ενισχυθούν τα συμπεράσματα και τα μέτρα που προτείνονται με την εν λόγω Ανακοίνωση.

3. Συμπεράσματα και τελικές συστάσεις

3.1. Η ΟΚΕ αξιολογεί θετικά την Ανακοίνωση της Επιτροπής επί του θέματος, αλλά τονίζει ότι αυτή θα μπορούσε να αποτελέσει πρότυπο για συναφείς δράσεις και σε άλλους τομείς της βιομηχανίας.

3.2. Η ΟΚΕ ασπάζεται την άποψη που παρατίθεται στο έγγραφο σύμφωνα με την οποία στη βιομηχανία εναπόκειται η χάραξη της στρατηγικής για το μέλλον και στην Ευρωπαϊκή Επιτροπή η θέσπιση του νομικού και κανονιστικού πλαισίου που θα δώσει τη δυνατότητα στη βιομηχανία να γίνει ανταγωνιστική.

3.3. Θα πρέπει να αναγνωρισθεί ο σημαντικός ρόλος στη διαδικασία αυτή των εργαζομένων στη βιομηχανία και των εκπροσώπων τους. Η Επιτροπή θα πρέπει εξάλλου να εφαρμόσει κατά τον ενδεδειγμένο τρόπο τις διαδικασίες μέσω των οποίων θα μπορούν να λαμβάνονται υπόψη οι ανησυχίες και οι προτεραιότητές τους, ενώ οι επιχειρήσεις θα πρέπει να τους εντάξουν κατά τρόπο ενεργό και εποικοδομητικό στην προσπάθεια επίτευξης υψηλών επιδόσεων και ανταγωνιστικότητας.

3.4. Η ΟΚΕ δεν επιθυμεί να θέσει προτεραιότητες όσον αφορά τους διάφορους τομείς δράσης (τον κανονιστικό τομέα, τον τομέα προώθησης της πραγματικής ανταγωνιστικότητας, τον τομέα των άυλων επενδύσεων και τον τομέα της ανάπτυξης της βιομηχανικής συνεργασίας) που αναφέρονται στο έγγραφο, αλλά θεωρεί ότι οι τομείς αυτοί αποτελούν ένα αρμονικό σύνολο που πρέπει να αναπτυχθεί συντονισμένα.

3.5. Η ΟΚΕ επιθυμεί μόνο να τονίσει ότι στο πλαίσιο των τομέων αυτών υπάρχουν πτυχές που θα πρέπει να ενισχυθούν. Αυτές είναι:

3.5.1. Θα πρέπει να διενεργηθεί εμπεριστατωμένη ανάλυση κόστους-οφέλους η οποία να θεμελιώνεται σε στέρεες επιστημονικές βάσεις, για κάθε νέα κανονιστική ρύθμιση στον τομέα της ταξινόμησης, της επισήμανσης και της χρήσης των προϊόντων αυτών. Παρά το γεγονός ότι η εφαρμογή της θα πρέπει να εναπόκειται στα κράτη μέλη, θα πρέπει να είναι συμβατή με τις κοινοτικές κανονιστικές διατάξεις και με την διατήρηση της εσωτερικής αγοράς.

3.5.2. Επίσης, οι ενδεχόμενες εθνικές εξαιρέσεις από την κοινοτική νομοθεσία θα πρέπει να κοινοποιούνται προηγουμένως στην Ευρωπαϊκή Επιτροπή και δεν θα μπορούν σε καμία περίπτωση να είναι μη συμβατές με την εσωτερική αγορά, δυνάμει του άρθρου 100 Α.

3.5.3. Θα πρέπει να ζητηθεί πραγματική απελευθέρωση των ανταλλαγών με τις χώρες με ανερχόμενη οικονομία και να αναζητηθούν εναλλακτικές λύσεις για την άρση των στρεβλώσεων που προκαλούν τα διαφορετικά επίπεδα προστασίας του περιβάλλοντος.

3.5.4. Στα πλαίσια του ενδιαφέροντος που επιδεικνύει για τη διαφύλαξη του περιβάλλοντος σε υψηλό επίπεδο προστασίας, η ΟΚΕ αξιολογεί θετικά τη θέσπιση εθελούσιων προγραμμάτων ή συμφώνων από πλευράς της χημικής βιομηχανίας τα οποία συμπληρώνουν ή υπερβαίνουν τα κατώτατα επίπεδα που απαιτούνται με βάση τις υφιστάμενες ρυθμίσεις.

3.5.5. Θα πρέπει να ληφθούν επαρκώς υπόψη οι ανάγκες και οι προτεραιότητες του χημικού τομέα, κατά την κατάρτιση του V Κοινοτικού Προγράμματος Ε& ΤΑ. Για τούτο καθίσταται σκόπιμη η ενίσχυση της συνεργασίας μεταξύ της Βιομηχανίας, των Πανεπιστημίων και των διαφόρων Ερευνητικών Ιδρυμάτων.

3.5.6. Θα πρέπει να ενισχυθούν οι πτυχές της κατάρτισης, με μεγαλύτερη συνεργασία μεταξύ της βιομηχανίας, του Πανεπιστημίου και άλλων κοινωνικών εταίρων.

3.5.7. Θα πρέπει να αξιοποιηθούν, με εντατικότερο τρόπο, οι δυνατότητες που παρέχουν οι Διμερείς Συμφωνίες Συνεργασίας και τα Περιφερειακά Προγράμματα (Phare, Tacis-MEDA) που παρέχουν στήριξη στους τομείς αυτούς, με άμεση συμμετοχή της βιομηχανίας και άλλων παραγόντων του χημικού τομέα.

3.5.8. Η Επιτροπή θα πρέπει να θεσπίσει τα κατάλληλα μέσα προκειμένου να δοθεί αποτελεσματική συνέχεια στην ανακοίνωση αυτή, με την ενεργό συμμετοχή της βιομηχανίας και άλλων κοινωνικών εταίρων.

Βρυξέλλες, 31 Οκτωβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS

() Βλ. το «Πανόραμα της κοινοτικής βιομηχανίας» για το έτος 1995, στο οποίο προσδιορίζονται 11 υποτομείς σαφώς διακεκριμένοι.

() ΕΕ αριθ. C 295 της 7. 10. 1996.

() ΕΕ αριθ. C 212 της 22. 7. 1996.